চট্টগ্রাম জেলার সাতকানিয়া উপজেলার কেওছিয়া গ্রামের বাসিন্দা উপেন্দ্র লাল দাশ ও যশদা বালা দাশ’র ছেলে সুশীল চন্দ্র দাস। ১৯৫৫ সালের ১০ আগস্ট জন্ম এ মুক্তিযোদ্ধার। ১৯৭১ সালে সাত কোটি বাঙ্গালীর স্বাধীন আশ্রয় লাভের বুকভরা আশা নিয়ে রণাঙ্গনে জীবনবাজি রেখেছিলেন যে যোদ্ধা, ভাগ্যের নির্মম পরিহাস; স্বাধীন অবয়বে তিনি আজ নিজেই আশ্রয়হীন। স্বাধীনতার ৪৬ বছর পরেও গেজেটে ঠাঁই মিলেনি তার। সুযোগ সুবিধা বঞ্চিত এ বীর মুক্তিযোদ্ধা বর্তমানে অর্ধহারে অনাহারে জীবন যাপন করছেন। নিজস্ব ভিটেমাটি না থাকায় বাস করছেন একমাত্র মেয়ে জামাতার আশ্রয়ে বান্দরবান জেলার লামা উপজেলার ফাঁসিয়াখালী ইউনিয়নের দুর্গম পাহাড়ি হায়দারনাশী গ্রামে। তৎকালীন ‘হয়তোবা ইতিহাসে তোমাদের নাম লিখা রবেনা’ ইতিহাসে এসব বীর যোদ্ধাদের নাম লিখা না থাকলেও এখনো ১৭ কোটি বাঙ্গালী তাদেরকে শ্রদ্ধাভরে স্বরণ করছে। ইতিহাসে নাম না লেখা অসংখ্য সুনীল চন্দ্র দাসদেরকে মনে রাখবে কাল পরম্পরায় স্বাধীন বাংলাদেশের প্রজম্মের পর প্রজম্মরা।